Ուսանողուհի˴ Սաթենիկ Դարբինյան

Իրավագիտության ֆակուլտետ, 4-րդ կուրս, 1-ին հոսք

«ԳՄՕ-ների գործածությունը սննդում և հասարակության իրազեկման մեխանիզմները»

Երևան, 2013

Դեռ վաղ ժամանակներից մարդը սնունդ հայթայթելու համար որսից և բուսահավաքից անցավ հողագործությանը և անասնապահությանը, սկսեց զբաղվել իրեն անհրաժեշտ բույսերի և կենդանիների նոր, ավելի արդյունավետ տեսակների ստացմամբ։

Սակայն 1970-ականների վերջերին և 1980-ականների սկզբներին առաջ եկան գենային ինժեներիայի արագ և արմատական միջոցներ։ Գենետիկ ինժեներիան նոր տեխնոլոգիա է, որը ենթադրում է մանիպուլյացիա գեների միջոցով և այն հնարավորություն է տալիս գիտնականներին փոխելու կենդանի օրգանիզմների գենետիկական կոդը կամ նրանց ԴՆԹ:

**Գենետիկորեն մոդիֆիկացված օրգանիզմ** (ԳՄՕ) կարող ենք կոչել ցանկացած միաբջիջ կամ բազմաբջիջ օրգանիզմ, որ ստացվել է դրա գենետիկական ապարատում մարդու միջամտությամբ առաջացած փոփոխության շնորհիվ, այն տարբերվում է բնական օրգանիզմներից և ընդունակ է վերարտադրել կամ փոխանցել ժառանգական գենետիկական նյութը։

Գիտնականները հայտնաբերերել են ֆերմենտներ, որոնց միջոցով հնարավոր է անջատել այս կամ այն ժառանգական հատկանիշի համար «պատասխանատու» նյութի՝ ԴՆԹ-ի (դեզօքսիրիբոնուկլեինաթթու) մանրադիտակային հատվածներ և ներմուծել դրանք այլ բջիջների մեջ։ Գենը կամ նրա մասը տեղադրվում է մեկ այլ օրգանիզմի ԴՆԹ-ի մեջ: Այս մեթոդը հայտնի է կենսատեխնոլոգիա, գենետիկ տեխնոլոգիա, գենետիկ մոդիֆիկացիա անուններով: Արդյունքում տվյալ գենի նոր տերը ձեռք է բերում անհրաժեշտ հատկությունները փոփոխել հնարավորություն˴ մարդու համար ցանկալի ուղղությամբ։ Օրինակ, բույսի գենոմին (գենային համակարգին) պատվաստվում է այլ կենդանի օրգանիզմների կամ բույսերի գեն, որից հետո այն դառնում է հիվանդացությանն ավելի պակաս ենթակա և երաշտի նկատմամբ առավել կայուն։ Նման բույսերից ստացված գենետիկորեն մոդիֆիկացված (ձևափոխված) մթերքը կարող է ունենալ օգտակար հատկություններ (համ, սննդային արժեք, պահեստավորման ժամանակ անբարենպաստ պայմանների նկատմամաբ կայունությունն այլն)։

Նոր ստացված օրգանիզմը ունի որակական նոր հատկանիշներ: Որակական հատկանիշների մի մասը դրանք մոտեցնում է սելեկցիոն նվաճումներին, հատկապես բույսերի և նրանց առանձին սորտերի առումով: «Սելեկցիոն նվաճումների պահպանության մասին» ՀՀ 1999թ. օրենքի 3-րդ հոդվածի բ) կետի համաձայն սելեկցիոն նվաճում է համարվում արհեստական ճանապարհով ստացված և գոյություն ունեցող բույսերի սորտերից մեկ կամ մի քանի տարբերակիչ տնտեսական հատկանիշներ ունեցող բույսի սորտը: Իսկ արհեստական սելեկցիան մարդու կողմից վերահսկվող նպատակաուղղված գործունեությունն է, որը կարող է դիտվել որպես գենինժեներիկ գործունեություն: Ճիշտ է ԳՄՈ-ները և նրանցից կազմված արտադրանքը օժտված են վերը նշված օրենքի 5-րդ հոդվածով սահմանված 3 հատկանիշներով˴ նոր լինելով, տարբերակիչ առանձնահատկությամբ և միատարրությամբ, բայց նրանք ամբողջությամբ կամ մասնակի օժտված չեն նույն հոդվածով սահմանված 4-րդ հատկանիշով˴ կայունությամբ: ԳՄՈ-ների ամենացայտուն բնորոշիչը անկայունությունն է, դրանք թեʹ կենսաբանական, թեʹ իրենց աղդեցության առումով անկայուն են և փոփոխական: Հետևաբար ԳՄՈ-ները չեն կարող դիտվել որպես սելեկցիոն նվաճումներ:

Գենային ինժեներիան ունի **դրական և բացասական կողմեր**, այն ունի նաև անկանխատեսելի բնույթ, կարող են արձանագրվել ևʹ հաջողություններ, ևʹ անհաջողություններ, առաջ գալ ինչպես դրական, այնպես էլ բացասական հետևանքներ:

Գենային ինժեներիան առաջին անգամ հնարավորություն տվեց հաղթահարել տարբեր կենդանիներ խաչասերելու պատնեշը, խաչասերելով լոլիկը՝ ձկան, բակտերիան՝ կարտոֆիլի, խոզը՝ մեդուզայի հետ և այլն։ Զարմանալի է, բայց փաստ է։ Այդ օրգանիզմները սկսեցին կոչվել գենետիկորեն մոդիֆիկացված (ԳՄՕ)։

Գիտնականներն արդեն լոլիկի ԴՆԹ-ի գենի մեջ ներկառուցել են արկտիկական ձկան՝ կամբալայի գենը։ Ճիշտ է, բանջարեղենը չի թափահարում պոչիկը և «հեռանում» գնորդից, ինչպես ձուկը, բայց այն շատ հեշտ է դիմակայում ցրտին, ինչպես խորը ջրերում ապրող հյուսիսային ձուկը։

Գենիժեներիայի միջոցով կարելի է ստանալ միրգ կամ բանջարեղեն, որը չի կարող շուտ փչանալ, կարող է ոչնչացնել միջատներին կամ ելակ, որը դիմանում է ուժեղ սառնամանիքին: Բայց կան նաև թերի կողմեր, օրնակ, վերափոխված բզեզներ, որոնք ոչնչացնում են բերքը, կարտոֆիլը, առողջության համար կարևոր բուսատեսակները: Գենետիկորեն մեդոդիֆիկացված օրգանիզմների լայն օգտագործման հետ այսօր մեծ հույսեր են կապում, կարծելով, որ Երկրագնդի վրա վերջապես կհաղթահարվի համատարած սովը։ 1994թ ամերիկյան խանութներում հայտնվեց առաջին ԳՄՕ-բանջարեղենը՝ լոլիկը, որը չէր «վախենում» փոխադրումներից և երկար ժամանակ պահպանում էր իր ապրանքային տեսքը։ Արտաքինից դա սովորական լոլիկ է, սակայն բազմանում է անսովոր արագությամբ, կայուն է ցածր ջերմաստիճանների և հիվանդությունների նկատմամբ։ Գենային ինժեներիայի հաջորդ «հրաշքը» կարտոֆիլն է, որին կոլորադյան բզեզն անգամ չի կարող վնասել։ Բանն այն է, որ կարտոֆիլի գենոմի մեջ «ներկցված են» վնասատուների համար մահացու թունավոր նյութ արտադրող բակտերիայի գեն։ Սակայն, չգիտես ինչու, գիտնականները չէին մտածել կարտոֆիլի վրա նստող այլ միջատների մասին և զարմացած էին, երբ սկսեցին ոչնչանալ թիթեռները, զատիկները և նույնիսկ մեղուները։

Դրանց ոչնչացման հետևանքով կսկսեն ոչնչանալ նաև թռչունները, որոնք կզրկվեն իրենց հիմնական կերից՝ միջատներից։ Այդպիսով, կխախտվի կենսաբանական հավասարակշռությունը, որը բնությունը ստեղծել է միլիարդավոր տարիների ընթացքում։

Այսօր մշակված է ԳՄՕ բույսերի ավելի քան 120տեսակ՝ սոյա, եգիպտացորեն, բրինձ, դդմիկ, վարունգ, լոլիկ, ցորեն, կարտոֆիլ, բամբակ, շաքարի ճակնդեղ և այլն։ Այս մշակաբույսերն աճեցնում են ԱՄՆ-ում, Արգենտինայում, Կնադայում, Ավստրալիայում, Չինաստանում, Մեքսիկայում, Իսպանիայում, Ֆրանսիայում, Հարավային Աֆրիկայում, Պորտուգալիայում, ճապոնիայում, Հնդկաստանում։

Միևնույն ժամանակ չի կարելի հաստատապես ասել, որ վերը նշված վերափոխված մրգերը և բանջարեղենները անվտանգ են մարդու համար, ընդհակառակը, դրանք կարող են վնաս պատճառել մարդու առողջությանը: Սննդի բաղադրության փոփոխության կողմնակի ազդեցություններից առավել ցայտուն են ալերգիկ ռեակցիաները: Ռուս գիտնականների ուսումնասիրությունները հաստատում են, որ մարդը որքան շատ է օգտագործում ԳՄՕ, այնքան մեծ է արյան մեջ չարորակ գոյացությունների, աղիստամոքսային տրակտի և ներվային համակարգի ախտահարման վտանգը։ Հաստատված է նաև արյան անոթների անանցելիության, ինչպես նաև ալերգիկ հիվանդությունների աճը։

ԳՄՕ-ի հայտնվելը երկրների իշխանություններին առաջին հերթին սննդի անվտանգության առումով, բարդ խնդրի առջև կանգնեցրեց։

ԳՄՕ մթերքի օգտագործման հարցը մնում է Առողջապահության համաշխարհային կազմակերպության (ԱՀԿ) մանդատի մեջ։ Այնուամենայնիվ, ներկայում ԱՀԿ-ն միանշանակ պատասխան չի տվել, թե գենետիկորեն ձևափոխված արտադրանքը մարդու համար ռիսկի գործոն համարվու՞մ է թե ոչ։ Ամեն դեպքում, ԱՀԿ-ն պաշտոնապես հայտարարել է , որ գենետիկայի մեթոդների օգտագործումն ընդունում է միայն բուժական նպատակներով և բացառում է մարդու կողմից բնությանը միջամտելը, ինչը կարող է հետագա հետևանքներ ունենալ։

Այս խնդրի կապակցությամբ հատկանշական է «Կենսաբանական բազմազանության վերաբերյալ կոնվենցիայի կենսաբանական անվտանգության մասին» 2003թ. Մոնրեալում ստորագրված **Կարթագենյան արձանագրությունը** (այսուհետև˴ Կարթագենյան արձանագրություն), որով սահմանվեցին ԳՄՕ-ների տեղափոխման միջազգային կանոններ: Սա միջազգային բնույթի միակ փաստաթուղթն է, որը վերաբերում է միայն ԳՄՕ-ին: 2004թ. Հայաստանի Հանրապետությունը նույնպես վավերացրել է այս արձանագրությունը: Կարթագենյան արձանագրության հիմնարար սկզբունք է համարվում նախազգուշության սկզբունքը, այն է˴ միացած երկիրը իրավունք ունի հրաժարվելու կենդանի վերափոխված օրգանիզմների (այսուհետև˴ ԿՎՕ) ներմուծումից˴ զգուշանալով շրջակա միջավայրի և մարդկանց առողջության համար վտանգավոր հետևանքներից:

ԿՎՕ-ների անդրսահմանային տեղափոխմանը ուղղված ցանկացած միջոցառում վերահկվում է համապատասխան հանձնաժողովի˴ Biosafety Clearing House-ի կողմից:

Կարթագենյան արձանագրությունը 2 տեսակի ռեժիմ է սահմանում˴ վերը նշված հանձնաժողովից ստանալու հիմնավորված համաձայնություն ԿՎՕ-ների անդրսահմանային տեղափոխման իրականացման կապակցությամբ˴ կախված տեղափոխվող ԿՎՕ-ների բնույթից:

1-ին ռեժիմով նախնական հատուկ համաձայնությունը պարտադիր է առավել վտանգավոր և անկայուն ԳՄՕ-ների տեղափոխման ժամանակ:

2-րդ ռեժիմով համաձայնությունը պարտադիր չէ այն ԿՎՕ-ների կանխամտածված անդրսահմանային տեղափոխման համար, որոնք հազիվ թե ի վիճակի լինեն անբարենպաստ ազդեցություն գործելու կենսաբանական բազմազանության պահպանման և կայուն օգտագործման վրա˴ հաշվի առնելով նաև մարդու առողջությանը սպառնացող վտանգը:

Համաձայնության տրամադրման որոշումը 3 տեսակի է լինում˴

1. թողնել ներմուծել Կողմ պետությանը ԿՎՕ-ները կամ դրանք պարունակող օբյեկտները,
2. արգելելու ներմուծումը և ընդհանուր սահմանային տեղափոխումը,
3. պահանջել տրամադրելու լրացուցիչ տեղեկատվություն:

Ըստ Կարթագենյան արձանագրության˴ անդրսահմանային տեղափոխման ժամանակ կարևորվում են հետևյալ պահանջները˴ ԳՄՕ-ների վրա նշում այն մասին, որ դրանք վերափոխված օրգանիզմներ են, դրանց մշակման և օգտագործման համար գործում են հատուկ կանոններ, նշում դրանց հաղորդակցման կետի, ծանուցողի, ներմուծողի և արտահանողի անունների և հասցեների մասին, նշում ԿՎՕ-ների սպեցիֆիկ հատկանիշների մասին:

Հայաստանի Հանրապետություն ԳՄՕ-ների ներկրումը սկսեց աճել 90-ական թվականներին, հատկապես մարդասիրական օգնության խողովակով։ Այդպիսի առաջին մթերքներից էր սերմացու կարտոֆիլը։ Այնուհետև Հայաստան ներկրված ԳՄՕ մթերքներին միացան տոմատները, արագ աճող ծառերի տնկիները/բարդի/, պահածոյացված եգիպտացորենը, օսլան և այլն։ Այսինքն, հայկական շուկան ԳՄՕ-ների ներխուժմանը անպաշտպան գտնվեց։

ՀՀ-ում 2006թ. ընդունվել է «Սննդամթերքի անվտանգության մասին» օրենք, որն, անմիջականորեն առնչվելով այս ոլորտին, սահմանում է Հայաստանի Հանրապետությունում իրացվող սննդամթերքի, սննդամթերքի հետ շփվող նյութերի և սննդային ու կենսաբանական ակտիվ հավելումների անվտանգությանը, մակնշմանը և փաթեթավորմանը ներկայացվող անհրաժեշտ պահանջներ: Մասնավորապես, օրենքի 8-րդ հոդվածի 3-րդ մասի համաձայն Հայաստանի Հանրապետությունում իրացվող սննդամթերքի, սննդամթերքի հետ շփվող նյութերի և սննդային ու կենսաբանական ակտիվ հավելումների մակնշումը հայերենով պետք է ներառի` **«Գենետիկորեն ձևափոխված սննդամթերք» մակնիշումը**, եթե սննդամթերքի բաղադրության մեջ դրա պարունակությունը 0,9 %-ից բարձր է: Այսինքն˴ սննդամթերքի վրա պետք է պարտադիր նշում լինի, որ այն գենետիկորեն ձևափոխված է: Ինչպես տեսնում ենք օրենքը օգտագործում է «իրացում» հասկացությունը, որը նշանակում է ոչ միայն վաճառք, վաճառքի առաջարկություն, փոխանակում, գովազդ, այլև ցանկացած ձևով տնտեսական շրջանառության մեջ մտցնելը, ներառյալ նաև ներմուծումը: Նախատեսված են նաև համապատասխան միջոցառումներ վտանգավոր սննդամթերքի իրացումը կանխելու համար, մասնավորապես վերը նշված օրենքի 11 և 12 հոդվածների համաձայն, արգելվում է ներմուծել, արտադրել, իրացնել կամ հանրային սննդի ծառայությունների ոլորտում օգտագործել վտանգավոր և կեղծված սննդամթերք, սննդամթերքի հետ շփվող վտանգավոր և կեղծված նյութեր և վտանգավոր ու կեղծված սննդային ու կենսաբանական ակտիվ հավելումներ, ինչպես նաև վտանգավոր սննդամթերքը, սննդամթերքի հետ շփվող վտանգավոր նյութերը և վտանգավոր սննդային ու կենսաբանական ակտիվ հավելումները ենթակա են առանձին հաշվառման ու պահման, շուկայից հետկանչման և փորձաքննության:

Բացի դրանից, 2008թ. ընդունված «Օրգանական գյուղատնտեսության մասին» ՀՀ օրենքի 9-րդ հոդվածի համաձայն օրգանական գյուղատնտեսական արտադրանքի, այդ թվում˴ սննդամթերքի մակնշում , պիտակավորում, ինչպես նաև գովազդում նշվում է **«օրգանական»** տերմինը, որը համարժեք է «էկոլոգիական», «էկոլոգիապես մաքուր», «բիոլոգիական» հասկացություններին:

ՀՀ-ում արտադրված, վերամշակված և փաթեթավորված օրգանական սննդամթերքը, դրանց հետ շփվող նյութերը, սննդային հավելումները պետք է պարունակեն «Սննդամթերքի անվտանգության մասին» ՀՀ օրենքի 8-րդ հոդվածով սահմանված տեղեկատվությունը:

Բնակչության մեծ մասը չգիտի և պատկերացում չունի ԳՄՕ-ների և դրանց օգտագործման հնարավոր հետևանքների մասին։ Տեղեկատվության պակասը ԳՄՕ-ների տարածման վերաբերյալ հսկայական ծավալների է հասնում որոշ երկրներում, որից հետ չի մնում նաև Հայաստանը։

Խնդրի շուրջ առաջացած վիճահարույց իրադրությունը հասունացրեց այն օրենքով կարգավորելու անհրաժեշտություն։

1998թ. ընդունված «Շրջակա միջավայրի առնչությամբ տեղեկատվության, որոշումներ ընդունելուն հասարակության մասնակցության և արդարադատության մատչելիության մասին» **Օրհուսի կոնվենցիայի** 2-րդ հոդվածի 3-րդ մասի համաձայն բնապահպանական տեղեկատվություն է համարվում նաև կենսաբանական բազմազանությանը և նրա բաղադրիչների, ներառյալ˴ **գենետիկորեն փոփոխված օրգանիզմների** վերաբերյալ տվյալները:

Օրհուսի կոնվեցիայի 6-րդ հոդվածի համաձայն յուրաքանչյուր Կողմ պետություն ապահովում է հասարակության մասնակցությունը բնապահպանական որոշումների ընդունման գործընթացի ամենավաղ փուլում: Հասարակության մասնակցության ընթացակարգը վերջինիս թույլ է տալիս ներկայացնել գրավոր, ինպես նաև դիմողի մասնակցությամբ ծավալվող հասարակական լսումների կամ հարցի քննարկման ժամանակ, ցանկացած նկատողություն, տեղեկատվություն, վերլուծություններ կամ կարծիքներ, որոնք նրա կարծիքով առնչվում են նախատեսվող գործունեությունը: Յուրաքանչյուր Կողմ ապահովում է, որ պետական մարմնի կողմից որոշում ընդունելուց հետո հասարակությունը անմիջապես տեղեկացվի այդ որոշման մասին˴ ըստ պատշաճ ընթացակարգի: Նույն հոդվածով սահմանված է, որ յուրաքանչյուր Կողմ իր ազգային օրենսդրության շրջանակներում հնարավորի սահմաններում ըստ պատշաճի կիրառում է սույն հոդվածի դրույթները այն որոշումների նկատմամբ, որոնք առնչվում են միտումնավոր կերպով **գենետիկորեն փոփոխված օրգանիզմների** ազատ արձակելու թույլտվության ընծայման հետ:

Ինչպես տեսնում ենք, ըստ Օրհուսի կոնվենցիայի, ներպետական օրենսդրությամբ սահմանված կարգով հասարակությունը պետք է մասնակից դարձվի ԳՄՕ-ների˴ շրջակա միջավայր կանխամտածված ձևով ազատ արձակելու վերաբերյալ թույլտվությունների տրամադրման գործընթացին և հայտնի իր կարծիքը այդ հարցի կապակցությամբ:

Կարթագենյան արձանագրությունը նույնպես պարունակում է դրույթներ, որոնք վերաբերում են ԿՎՕ-ների օգտագործմանը հասարակական մասնակցությանը և միջպետական ու միջկառավարական միջոցառումներին, որոնք ուղղված են իրենց այդ նպատակի ապահովմանը:

Մանավորապես, արձանագրության 23-րդ հոդվածի համաձայն կուսակցությունները (կազմակերպությունները) պարտավոր են երաշխավորել հասարակական այնպիսի իրազեկումը, նրա դաստիարակումը, որն առնչվում է ԿՎՕ-ների պահպանման, տարածման և միջավայրում անվտանգության հետ˴ հաշվի առնելով նաև մարդկային կյանքին սպառնացող ռիսկերը: Կուսակցությունները պարտավոր են նաև հասարակությանը տեղեկացնել իրենց կողմից կենսաանվտանգության ապահովման համար ձեռնարկվելիք միջոցառումների մասին:

**ԵՄ 2001/18 դիրեկտիվան** բնակչությանը հնարավորություն է տալիս Եվրոպայի ԿՎՕ-ների վերաբերյալ տեղեկությունների ապահովման համապատասխան հանձնաժողովներին ներկայացնելու իրենց նշումները, առարկությունները, ինչպես ԿՎՕ-ների անհատականացման, այնպես էլ գովազդման վերաբերյալ: Դիրեկտիվայով հասարակության այդ նշումների վերաբերյալ որևէ պատասխան պարտականություն չի սահմանվում, ավելին˴ հանձնաժողովները, որոնց ուղղվում են այդ նշումները և առաջարկությունները, պարտավորվում են դրանց մասին անմիջապես իրազեկել ներքին իշխանական-ադմինիստրատիվ մարմիններին: Այս առաջարկությունները ոչ միայն գրավոր ձևով են արձանագրվում, այլ նաև անց են կացվում քննարկման կլոր սեղաններ: Այս ճանապարհով ապահովվում է նաև իրավազոր մարմինների կողմից օրինական որոշումների կայացումը˴ ԿՎՕ-ներին առնչվող:

Փաստորեն˴ Օրհուսի կոնվենցիայի նորմը˴ հասարակական անմիջական մասնակցությանն առնչվող, արդեն ԵՄ դիրեկտիվների և հանձնաժողովների ակտիվ աշխատանքներով դարձել է հնարավոր և արդյունավետ:

ՀՀ-ում դեռևս չի գործում օրենք, որով սահմանվում է հասարակության մասնակցության կարգը ԳՄՕ-ներին վերաբերող որոշումների ընդունման գործընթացին, բայց առկա է նախագիծ, որով սահմանված են ԳՄՕ-ների գործածության ոլորտում հանրության իրազեկման մեխանիզմներ: Խոսքը վերաբերում է «Գենետիկորեն ձևափոխված օրգանիզմների գործածության և կենսաանվտանգության մասին» ՀՀ **օրենքի նախագծին**, որը  նպատակաուղղված է ԳՁՕ-ների գործածության հետ կապված ռիսկերի կառավարմանը` սահմանելով մեխանիզմներ, որոնք բացառում կամ նվազագույնի են հասցնում շրջակա միջավայրի, կենսաբազմազանության վրա ԳՁՕ-ների գործածության հետ կապված հնարավոր անբարենպաստ ազդեցությունները` հաշվի առնելով նաև մարդու կյանքին եւ առողջությանը սպառնացող վտանգը: Օրենքով սահմանվում են կենսանվտանգության  ապահովման հիմնական սկզբունքները և խնդիրները, կենսանվտանգության ոլորտում ՀՀ կառավարության, լիազորված պետական մարմնի իրավասությունները, կենսանվտանգության հարցերով միջգերատեսչական հանձնաժողովի և փորձագիտական խորհրդի   իրավասություններն ու պատասխանատվությունը, ինչպես նաև ԳՁՕ-ների գործածությամբ զբաղվել ցանկացողների և զբաղվողների իրավունքներն ու պարտավորությունները և հանրության իրազեկման մեխանիզմները:

Նախագծի 32-րդ հոդվածի համաձայն յուրաքանչյուր անձ իրավունք ունի համապատասխան լիազորված մարմնից պահանջել և ՀՀ օրենքներով սահմանված կարգով ստանալ գենետիկորեն ձևափոխված օրգանիզմների գործածության գործընթացների վերաբերյալ ցանկացած տեղեկատվություն:

Նախագծի 31-րդ հոդվածի համաձայն  համապատասխան լիազորված մարմնի կողմից սույն հոդվածի 1-ին մասով սահմանված տեղեկատվության տրամադրման միջոցներն են`

1. զանգվածային լրատվության միջոցները.

2. էլեկտրոնային հաղորդակցության միջոցները.

3. հասարակական լսումների կազմակերպումը.

4. Հայաստանի Հանրապետության օրենսդրությամբ սահմանված կարգով հարցումներին պատասխանելը.

5. համապատասխան լիազորված մարմնի պաշտոնական վեբ կայքը,

6. կենսանվտանգության` տեղեկատվություն տրամադրող հաստատությունը:

Նույն հոդվածի համաձայն գենետիկորեն ձևափոխված օրգանիզմների կապազերծման և շուկայահանման հետ կապված թույլտվությունների տրամադրման գործընթացները բաց  են հանրության առջև:

Համապատասխան լիազորված մարմինը սույն օրենքով սահմանված կարգով հայտերը ստանալուց հետո` 5-օրյա ժամկետում, հանրությանը տեղեկացնում է այդ մասին` իրավաբանական կամ ֆիզիկական անձանց կողմից ներկայացված հայտերը լիազորված պետական մարմնի պաշտոնական վեբ կայքում տեղադրելու միջոցով: Հանրության մեկնաբանություններն ընդունվում են սույն հոդվածի սահմանված կարգով տեղեկացնելու օրվան հաջորդող 15 օրերի ընթացքում:

Սահմանված կարգով եւ ժամկետում ստացված մեկնաբանությունները համապատասխան լիազորված մարմինը ներկայացնում է Հանձնաժողովին` համապատասխան գործընթացի վերաբերյալ եզրակացությունների կազմման ժամանակ հաշվի առնելու նպատակով: Համապատասխան լիազորված մարմինը, կախված ստացված մեկնաբանություններից,  քննարկման առարկա հանդիսացող ցանկացած հարցի շուրջ կարող է կազմակերպել հասարակական քննարկումներ:

Համապատասխան լիազորված մարմինն ապահովում է հանրության մասնակցությունը սույն օրենքով սահմանված թույլտվությունների վերաբերյալ եզրակացությունների և ներմուծման ծանուցումների  պատասխանների ձևակերպման գործընթացներին` սույն օրենքով եւ միջազգային պայմանագրերով սահմանված պահանջներին  համապատասխան:

Ինչպես նշված է նախագծում˴ օրենքի ընդունման անհրաժեշտությունը բխում է  2004 թվականի մարտի 16-ին Հայաստանի Հանրապետության Ազգային Ժողովի կողմից վավերացրած (Ն-081-3) «Կենսաբանական բազմազանության վերաբերյալ կոնվենցիայի Կենսաբանական անվտանգության վերաբերյալ» Կարթագենյան արձանագրության 2-րդ  հոդվածի 1-ին կետում նշված պահանջից, համաձայն որի յուրաքանչյուր Կողմ երկիր պետք է իրավական, վարչական եւ այլ միջոցներ ձեռնարկի Արձանագրությամբ նախատեսված պարտականությունների կատարման համար:

**Օգտագործված իրավական ակտերի ցանկ**

1. «Շրջակա միջավայրի հարցերով տեղեկատվության մատչելիության, որոշումներ ընդունելու գործընթացին հասարակության մասնակցության և արդարադատության մատչելիության մասին» Օրհուսի կոնվենցիա, Դանիա, 1998թ.,
2. «Կենսաբանական բազմազանության վերաբերյալ կոնվենցիայի կենսաբանական անվտանգության մասին» Կարթագենյան արձանագրություն, 2003թ.,
3. 2001/18/EC ԵՄ դիրեկտիվա,
4. «Օրգանական գյուղատնտեսության մասին» 2008թ. ՀՀ օրենք,
5. «Սննդամթերքի անվտանգության մասին» 2006թ. ՀՀ օրենք,
6. «Սելեկցիոն նվաճումների պահպանության մասին» 1999թ. ՀՀ օրենք,
7. «Գենետիկորեն ձևափոխված օրգանիզմների գործածության և կենսաանվտանգության մասին» ՀՀ օրենքի նախագիծ: